b'\n_START_ARTICLE_\nLeip\xc3\xa4juusto\n_START_PARAGRAPH_\nLeip\xc3\xa4juusto eli juustoleip\xc3\xa4 on perinteisesti Pohjanmaalla, Lapissa ja Kainuussa valmistettu paistettu tuorejuusto. Ruotsin Tornionlaaksossa ja Lapissa se on tunnettu nimell\xc3\xa4 kahvijuusto. Leip\xc3\xa4juustoa valmistettaessa kuumennettuun maitoon lis\xc3\xa4t\xc3\xa4\xc3\xa4n juoksutinta, joka erottaa valkuaismassan herasta. Massa kootaan m\xc3\xb6ykyksi, josta yleens\xc3\xa4 muotoillaan litte\xc3\xa4 kiekko. Juusto paistetaan siten, ett\xc3\xa4 pinnalle muodostuu ruskeita pilkkuja. Paistettaessa rasva kihoaa juuston pintaan ja muodostaa konservoivan kerroksen.\n_START_SECTION_\nHistoria\n_START_PARAGRAPH_\nEsiteolliseen aikaan leip\xc3\xa4juustoa valmistettiin kes\xc3\xa4isin ja syksyisin, kun maitoa oli saatavilla. Juusto oli juhlaruokaa, ja sit\xc3\xa4 annettiin palkaksi esimerkiksi hein\xc3\xa4ntekov\xc3\xa4elle. Leip\xc3\xa4juusto kuivattiin ja s\xc3\xa4il\xc3\xb6ttiin esimerkiksi ruislaarissa jyvien seassa, miss\xc3\xa4 se s\xc3\xa4ilyi jopa vuosia. Kuiva, kivikova leip\xc3\xa4juusto pehmeni hiilloksella l\xc3\xa4mmitett\xc3\xa4ess\xc3\xa4. Juustoa lis\xc3\xa4ttiin paloina my\xc3\xb6s erilaisiin keittoruokiin._NEWLINE_Aikaisemmin leip\xc3\xa4juustoa valmistettiin paikallisissa ja alueellisissa meijereiss\xc3\xa4. Meijerikoon kasvettua leip\xc3\xa4juuston teollista valmistamista ei Suomessa en\xc3\xa4\xc3\xa4 jatkettu suuremmissa meijereiss\xc3\xa4, vaan se j\xc3\xa4i l\xc3\xa4hinn\xc3\xa4 pienten yksityisten meijereiden ja juustoloiden varaan, jotka hankkivat maitonsa sopimusmaitotiloilta.\n_START_SECTION_\nTarjoilu\n_START_PARAGRAPH_\nPerinteisesti leip\xc3\xa4juusto tarjoiltiin vinoneli\xc3\xb6n muotoisina paloina kahvin kanssa. P\xc3\xa4\xc3\xa4lle voi ripotella v\xc3\xa4h\xc3\xa4n sokeria. Uusperinnett\xc3\xa4 on leip\xc3\xa4juuston tarjoaminen l\xc3\xa4mmitettyn\xc3\xa4 j\xc3\xa4lkiruoaksi lakkahillon ja joskus kerman kanssa. Leip\xc3\xa4juusto on maukasta my\xc3\xb6s grillattuna.'